Sagunt va tornar a ser escenari de l'etapa final de la Setmana Ciclista Volta a la Comunitat Valenciana Fèmines
21 de febrer 2022

![](/media/emrjxzgb/c1_mini_m1_vi-voltacvfemines_img_1972.jpg?width=850&height=566.9886363636364)

La italiana Marta Bastianelli i la neerlandesa Annemiek van Vleuten –la número u del món– van ser este diumenge els noms protagonistes de la quarta i última etapa de la VI Setmana Ciclista - Volta a la Comunitat Valenciana Fèmines, que per cinqué any va tindre com a part del seu recorregut el municipi de Sagunt, que va acollir l'eixida d'esta etapa final de la prova i els dos esprints intermedis de la jornada.

![](/media/pygfitbx/c2p_vi-voltacvfemines_img_1958.jpg?width=378&height=252)Els 25 equips de les categories UCI Women’s World Team i UCI Women’s Continental es van apostar en l'avinguda Mediterrani del Port de Sagunt, on van despertar expectació entre els veïns i les veïnes i des d'on va iniciar el recorregut. Allí van estar, en l'acte del tall de la cinta, l'alcalde de Sagunt, Darío Moreno; el regidor delegat d'Activitat Física, Salut i Esports, Javier Timón, i altres autoritats, juntament amb el director de la Volta, Rubén Donet.

La primera tinenta d'alcalde, María José Carrera, va agrair, en nom de l'alcalde, a l'organització per haver-se fixat en Sagunt novament com a escenari per a l'eixida de l’etapa final de la prova i va traslladar la seua satisfacció per haver rebut en el municipi esta competició. **«Este esdeveniment és molt important per a la nostra ciutat a nivell turístic i per al sector hostaler perquè ha vingut molta gent i això és molt bo per al nostre municipi i per a situar Sagunt en el mapa turístic de la nostra comunitat»**, va manifestar Carrera.

En la mateixa línia es va expressar l'edil d'Esports, que va felicitar el Club Ciclista Escapada per la seua **«magnífica organització, al nivell de les corredores que competixen»**, de la que va definir com **«una carrera que no deixa de sorprendre edició rere edició pel seu grandíssim nivell»**.

Després de l'eixida neutralitzada durant set quilòmetres, el pilot format per 126 corredores va emprendre la marxa de carrera cap a Quartell, Estivella i Gilet, des d'on van tornar al nucli de Sagunt per a disputar un primer esprint intermedi en el qual va passar primer la neerlandesa Karlijn Swinkels, del Team Jumbo-Visma, per a repetir tot seguit el mateix circuit i realitzar un segon esprint pel mateix punt, situat en l'avinguda Pianista Mario Monreal, enfront del CEIP Villar Palasí. Després d'esta nova disputa, el pilot es va dirigir una altra vegada cap a Les Valls per a buscar Torres Torres i l'Alt de l'Oronet i encarar ja el tram final fins a la meta, en l'avinguda Mestre Rodrigo de València, on després de 118 quilòmetres la italiana Marta Bastianelli, de l'UAE-Team Emirates va resultar la guanyadora d'esta quarta etapa.

![](/media/o41j3b0h/c3pi_vi-voltacvfemines_img_2005_recort.jpg?width=378&height=252) ![](/media/xjbdgq1j/c3pd_vi-voltacvfemines_img_2002.jpg?width=378&height=252)

L’etapa final va servir també per a resoldre els mallots absoluts de la volta, en la qual la gran triomfadora va ser la número u mundial, Annemiek van Vleuten, del Movistar Team Women, qui per segon any consecutiu es va fer amb el mallot taronja de campiona de la classificació general i és la primera a aconseguir esta fita en la Setmana Ciclista - Volta a la Comunitat Valenciana Fèmines.

![](/media/ppxl0gri/c4p_vi-voltacvfemines_img_1933.jpg?width=378&height=252)El mallot blanc amb cercles rojos de l'especialitat de muntanya el va aconseguir Erika Magnaldi, de l'UAE-Team Emirates; en els esprints especials, Karlijn Swinkels, del Team Jumbo-Visma, es va fer amb el mallot rosa; el blanc de millor Sub-23 va ser per a Silvia Zanardi del Bepink; mentre que el groc –en este cas, corresponent a la primera classificada de la general autonòmica– va recaure en Sandra Alonso, del Bizkaia Durango. El triomf per equips va ser per a l'esquadra de l'FDJ Nouvelle - Aquitaine Futuroscope.

El regidor d'Esports va renovar el compromís de l'equip de Govern municipal de continuar apostant per albergar proves esportives femenines en el municipi. **«Un dels nostres principals objectius és buscar la igualtat en l'esport, i continuarem apostant per una prova tan important com esta»**, va anunciar Timón, que va definir Sagunt com **«una ciutat de l'esport»** i **«que aposta pel turisme de qualitat»**.

![](/media/k5tny2td/c5p_vi-voltacvfemines_img_2018_recort.jpg?width=378&height=252)La prova va arrancar dijous passat, 17 de febrer, des de Tavernes de la Valldigna i va recórrer un total de 484 quilòmetres al llarg de les tres províncies del territori valencià en quatre etapes. En esta edició van participar equips de quatre continents: Europa, Amèrica, Àsia i Oceania, dels quals 19 formacions eren estrangeres i les 6 restants espanyoles, amb un cens inicial de 175 ciclistes de les categories Sub-23 i Elit femenines. Entre les quals destacaven algunes de les corredores més competitives del panorama internacional, com la danesa Cecilie Ludwig, l'alemanya Clara Koppenburg i la neerlandesa Annemiek van Vleuten.

Com en les anteriors edicions, la volta tornà a passar per les tres províncies: fins a 71 municipis de Castelló, València i Alacant van veure el pilot. Uns altres dels municipis i punts pels quals també va passar la carrera durant esta jornada final van ser l'estació de tren de Les Valls, Quartell, Estivella, Gilet, Torres Torres, l'Alt de l'Oronet, Serra, Nàquera, Moncada, Alfara del Patriarca i València.

La VI Setmana Ciclista - Volta a la Comunitat Valenciana Fèmines, organitzada pel Club Ciclista Escapada, compta amb la col·laboració de l'Ajuntament de Sagunt, la Generalitat Valenciana i les diputacions provincials de València i Castelló, entre altres entitats i institucions. Esta competició és des de l'any passat un esdeveniment de categoria Classe 1 professional i està inclosa en el calendari internacional de la Unió Ciclista Internacional (UCI) Europe Tour.

![](/media/5ndeuhcc/c6_vi-voltacvfemines_img_2024_recort.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/quarta-etapa-vi-volta-cv-femines-sagunt-valencia-2022-02-21/ "Facebook")
*   [](http://twitter.com/share?url=https://aytosagunto.es/va/actualitat/quarta-etapa-vi-volta-cv-femines-sagunt-valencia-2022-02-21/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/quarta-etapa-vi-volta-cv-femines-sagunt-valencia-2022-02-21/ "Linked In")
*   [](mailto:?body=https://aytosagunto.es/va/actualitat/quarta-etapa-vi-volta-cv-femines-sagunt-valencia-2022-02-21/)